་། ། བཤང་ལྕགས་འུ་ཆུ་ལྔ་རུ་འདུས། །རུས་ཁམས་གང་དང་མཐུན་པར་སྦྱར། །འུ་དང་སྦྱར་བའི་ཆུ་ཁམས་ལ། །བྱི་ཕག་བྱུང་ན་དབང་ལོ་ཡིན། །འབྲུག་བྱུང་ཆད་ཆེན་གཙོ་བོ་ལོ། །ཁྱི་ནི་ཆེ་ཆུང་སྣ་མའི་ལོ། །བྱང་སྤྲཻལ་གཉིས་ནི་མ་ལོ་ཡིན། །སྟག་ཡོས་གཉིས་ནི་བུ་ལོ་ཡིན། །རྟ་སྦྲུལ་གཉིས་ནི་གྲོགས་ལོ་ཡིན། །གླང་ལུག་གཉིས་ནི་དགྲ་ལོ་ཡིན། །རུས་ཆེན་ལྷག་མ་བཞི་པོ་ཡང་། །དེ་ཡི་རིགས་འགྲེ་ཤེས་པར་བྱ། །མེ་དུར་ཁྱི་ལ་ལྕགས་དུར་གླང་། །ཤིང་དུ་ར་ལུག་ལས་དུར་འབྲུག །ཐ་ཆུང་བཞི་ལ་དུར་ཞེས་བྱ། །དུར་ཞུགས་གང་ཡིན་ཆད་ཆེན་དང་། །དེ་ཡི་བདུན་ཟུར་ཆད་ཆུང་ཡིན། །སྲོག་ལུས་དབང་སོགས་བཞི་པོ་ཡང་། །ལྕགས་དཔྱིད་མེ་དགུན་ཤིང་སྟོན་དང་། །ས་ཆུ་གཉིས་པོ་དབྱར་ནས་བརྩི། །ར་བ་བཞི་ནས་བརྩི་བ་ཡིན། །ར་བ་འབྲིས་པོ་ཐ་ཆུང་གསུམ། །དཔྱིད་དང་དབྱར་དང་སྟོན་དང་མཐུན། །ཀུན་ལ་གསུམ་གསུམ་སྦྱར་སྟེ། །བཅུ་གཉིས་དག་ཏུ་ཤེས་པར་བྱ། ། དབུགས་ལེན་མངལ་གནས་ལུས་རྫོག་དང་། །བཙས་དང་ཁྲུས་བྱེད་གོས་གྱོན་དང་། །ལས་བྱེད་དར་བ་གུད་པ་དང་། །ན་བ་ཤི་བ་དུར་ཞུགས་ཏེ། །དར་གུད་རྣམ་པ་བཅུ་གཉིས་སོ། །དབུགས་ལེན་ནས་བཟུངབརྩིས་པ་ན། །གནམ་ལོའི་སྟེང་སླེབ་ལོ་ཡིན་ལ། །ཟླ་བའི་སྟེང་སླེབ་ཟླ་བ་དང་། །ཞག་དང་ཟླ་བའང་དེ་བཞིན་ནོ། །མ་བུ་དགྲ་གྲོགས་བརྩི་ཚུལ་ནི། །ཤིང་མ་ཆུ་ལ་ཤིང་བུ་མེ། །ཤིང་དགྲ་ལྕགས་ལ་ཤིང་གྲོགས་ས། །མེ་མ་ཤིང་ལ་མེ་བུ་ས། །མེ་དགྲ་ཆུ་ལ་མེ་གྲོགས་ལྕགས། །ས་མ་མེ་ལ་ས་བུ་ལྕགས། །ས་དགྲ་ཤིང་ལ་ས་གྲོགས་ཆུ། །ལྕགས་མ་ས་ལ་ལྕགས་བུ་ཆུ། །ལྕགས་དགྲ་མེ་ལ་ལྕགས་གྲོགས་ཤིང་། །ཆུ་མ་ལྕགས་ལ་ཆུ་བུ་ཤིང་། །ཆུ་དགྲ་ས་ལ་ཆུ་གྲོགས་མེ། །གཡས་སུ་སྐོར་བས་མ་རུ་འགྱུར། །མ་ཡི་མ་དེ་དགྲ་རུ་འབྱུང་། །གཡོན་དུ་སྐོར་བས་བུ་རུ་འགྱུར། །བུ་ཡི་བུ་དེ་གྲོགས་སུ་འབྱུང་། །གཞན་ཡང་བརྩི་ཚུལ་གཅིག་ལ་ནི། །ཤིང་མ་ཆུ་ལ་ཆུ་མ་ལྕགས། །ལྕགས་མ་ས་ལ་ས་མ་མེ། །མེ་ཡི་མ་ནི་ཤིང་ཡིན་ནོ། །ཤིང་བུ་མེ་ལ་མེ་བུ་ས། །ས་བུ་ལྕགས་ལ་ལྕགས་བུ་ཆུ། །ཆུ་ཡི་བུ་ནི་ཤིང་ཡིན་ནོ། །ཤིང་དགྲ་ལྕགས་ལ་ལྕགས་དགྲ་མེ། །མེ་དགྲ་ཆུ་ལ་ཆུ་དགྲ་ས། །ས་ཡི་དགྲ་ནི་ཤིང་ཡིན་ནོ། །ཤིང་གྲོགས་ས་ལ་ས་གྲོགས་ཆུ། །ཆུ་གྲོགས་མེ་ལ་མེ་གྲོགས་ལྕགས། །ལྕགས་ཀྱི་གྲོགས་ནི་ཤིང་ཡིན་ཏེ། །སྔ་མ་དེ་དང་དོན་གཅིག་འགྱུར། །དེ་ལྟར་མ་བུ་དགྲ་གྲོགས་འཐབ། །མ་དང་ཕྲད་ན་དཀར་པོ་གསུམ། །གྲོགས་དང་ཕྲད་ན་དཀར་པོ་གཉིས། །བུ་དང་ཕྲད་ན་དཀར་ནག་ཟུང་། །དགྲ་ཕྲད་ནག་པོ་རྣམ་པ་གཉིས། །ས་ཆུ་ནང་ཕྲད་དཀར་པོ་རེ། །ཤིང་ལྕགས་མེ་གསུམ་ནག་པོ་སྟེ། །བཟང་ངན་འབྲས་བཤད་ལོགས་སུ་བལྟ། །དེ་ནས་སྤར་ཁའི་སྐོར་འགོ་ནི། །སྐྱེས་པ་ལི་ནས་ཁོན་ཕྱོགས་དང་། །བུད་མེད་ཁམ་ནས་ཁོན་ཕྱོགས་སྐོར། །ལོ་གྲངས་རེ་ལ་སྤར་ཁ་རེ། །སྤར་ཁའི་ཟུར་བཞི་བཅུ་ཚན་རེ། །བཅུ་ཁ་མ་ལོངས་རེ་རེ་བརྩི། །སྤར་ཁ་བཟང་བཞི་ངན་བཞི་སྟེ། །བརྒྱད་སྐོར་དང་པོ་བཟང་བཞི་ནི། །མེ་ཡིས་ཆུ་སྐོལ་སྨན་དུ་ཆེ། །གནམ་ནས་ས་ལྟས་སྨན་དུ་ཆེ། །ལྕགས་ཀྱི་རི་སྐོས་སྨན་དུ་ཆེ། །རླུང་གིས་ཤིང་བསྐྱོད་སྨན་དུ་ཆེ། །གནམ་སྨན་འགོ་བ་རབ་ཀྱི་རབ། །ཤིང་གིས་མེ་སྦར་རླུང་ཆུ་རྟེན། །གནམ་ནས་ལྕགས་རྙེད་ས་རི་བཙུགས། །སྲོག་འཚོ་ཡིན་ཏེ་རབ་ཀྱི་འབྲིང་། །རླུང་གིས་མེ་བུས་ས་ལ་ལྕགས། །རི་ཡིས་གནམ་སྙེགས་ཆུས་ཤིང་སྐྱེད། །དཔལ་བསྐྱེད་པ་ནི་རབ་ཀྱི་ཐ། །ཕྱྭ་ལོན་རང་གི་ཕྱོགས་ནས་ལོན། །འབྲིང་གི་རབ་སྟེ་བཟང་བཞིའོ། །ཕྱྭ་མཉམ་རང་ཕྱོགས་འབྲིང་གི་འབྲིང་། །མེ་རི་རླུང་རྣམས་ལྕགས་ཆུ་དང་། །ཤིང་ས་གནོད་པ་འབྲིང་གི་ཐ། །ལྕགས་ལ་མེ་འབར་ས་རླུང་འཚུབ། །གནམ་ལ་ཤིང་སྐྱེས་རིར་ཆུ་འབབ། །འདྲེ་ལྔ་ཐ་མའི་རབ་ཡིན་ནོ། །ལི་དང་ཁེན་འགྲས་དྭ་དང་ཟིན། །ཁོན་དང་ཁམ་འགྲས་གིན་དང་ཟོན། ། བདུད་གཅོད་ཐ་མའི་འབྲིང་དུ་བརྗོད། །སྨྱོན་མས་འཇོར་ཐོགས་ཕས་ཆུ་བཅུས། །མ་ཡིས་མེ་བུས་སྒོམ་ཆེན་ཤིང་། །འཐུ་བ་ལུས་ཆད་ཐ་མའི་ཐ། །སོ་སོའི་ཁ་དམར་འགྲེལ་བར་ལྟོས། །སྤར་ཁའི་ཐོག་ཏུ་ལོ་དུ་ལོན། །བརྩི་ན་ཕོ་མོའི་ཁྱད་པར་གྱིས། །ལི་དང་ཁམ་ནས་སྟེང་འོག་ཏུ། །མཆོངས་ཏེ་གཅིག་བཅུ་བཅུ་གསུམ་དང་། །ཉེར་ལྔ་སོ་བདུན་ཞེ་དགུ་དང་། །རེ་གཅིག་དོན་གསུམ་གྱ་ལྔ་རུ། །བགྲང་སྟེ་བརྩི་ཚུལ་ཤེས་པར་བྱ། །རུས་སྦལ་ཡན་ལག་རྣམ་བརྒྱད་ལས། །ཉི་ཟླ་ལ་སོགས་གཟའ་བརྒྱད་ཆར། །ཉི་མ་མིག་དམར་མེ་ཡི་ཁམས། །ཟླ་བ་ལྷག་པ་ཆུ་ཡི་ཁམས། །ཕུར་བུ་ཤིང་ལ་སྤ་སངས་ལྕགས། །སྤེན་པ་ས་ཡི་ཁམས་ཉིད་དེ། །ར་ཧུ་སྤྱི་ཁྱབ་འབྱུང་ལྔ་ཚང་། །རུས་སྦལ་ཚིགས་ཆེན་ཉེར་བརྒྱད་ལས། །རྒྱུ་སྐར་ཉེར་བརྒྱད་ཆད་དེ་ཡང་། །མིན་དྲུག་སོགས་བདུན་ཤར་སྐར་ཤིང་། །སྐག་སོགས་བདུན་ནི་ལྷོ་སྐར་མེ། །ས་ག་སོགས་བདུན་ནུབ་སྐར་ལྕགས། །མོན་གྲེ་སོགས་བདུན་བྱ་སྐད་ཆུ། །ཡང་ན་སྐག་དང་ས་ག་དང་། །བྱི་བཞིན་བྲ་ཉེ་ས་སྐར་རོ། །དེ་ནས་སྨེ་བའི་སྐོར་འགོ་ནི། །རང་རང་སྐྱེས་སྨེ་དབུས་བཟུང་ནས། །མོ་ལོ་གཡོན་ལ་ཕོ་ལོ་གཡས། །སྐྱེས་སྨེ་གང་ཡིན་དབུས་བཞག་པའི། །བརྒྱད་ཀྱིས་བསྐོར་བའི་བརྒྱད་ཅུ་གཅིག །སྐོར་འགོ་ཕྱི་ནང་གསང་གསུམ་ལས། །འདིར་ནི་ལྟེ་སྐོར་གཙོ་བོར་བྱ། །དབུས་ནས་གནམ་ལྕགས་རི་བོ་དང་། །མེ་ཆུ་ས་ཤིང་ལུག་ལ་གནས། །རླུང་ནས་སླར་ཡང་དབུས་སུ་འཇུག །སྨེ་བ་རེ་ལ་བཅུ་ཚན་རེ། །བཅུ་ཁ་མ་ལོང་རེ་རེ་བརྩི། །གཅིག་བཅུ་བཅུ་དགུ་ཉེར་བརྒྱད་དང་། །སོ་བདུན་ཞེ་དྲུག་ང་ལྔ་དང་། །རེ་བཞི་དོན་གསུམ་གྱ་གཉིས་དང་། །གོ་གཅིག་རྣམས་ལ་དབུས་སུ་ཚོགས། །ཁ་དམར་འབྲས་བཤད་དག་ཏུ་བལྟ། །སྤར་ཁ་མི་ཡི་ཕོ་མོ་དང་། །མེ་བ་ལོ་ཡི་ཕོ་མོའོ། །ཕོ་ལོ་དབུས་ནས་ཤར་ཐོན་ཏེ། །བྱང་ཤར་མཚམས་ཕྱིན་ཤར་ལྷོ་ནས། །དབུས་སུ་འགྲོའོ་མོ་ལོ་ནི། །དབུས་ནས་ཤར་ཐོན་ཤར་ལྷོར་འགྲོ །བྱང་ཤར་ནང་དུ་འཇུག་བྱ་སྟེ། །སྔོན་མ་དེ་དང་ཁྱད་པར་ཡོད། །གང་དུ་སླེབ་པ་བབས་སྨེ་ཡིན། །བཻ་དཀར་ལྟར་ན་འདི་ལྟ་སྟེ། །ད་ལྟའི་རབ་བྱུང་བཅུ་གསུམ་པ། །སྨེ་འཕྲེང་བར་པའི་བཞི་པ་སྟེ། །ཡར་བཞི་བདུན་དམར་སྲོག་སྨེ་ལ། །མར་བཞི་བཞི་ལྗང་དབང་ཐང་སྨེ། །སྐྱེས་སྨེ་གཅིག་དཀར་ཀླུང་རྟའི་སྨེ། །གཉིས་ནག་ཡིན་ཏེ་དེ་ཡི་ཁུངས། །ཡར་བཞི་སྲོག་ལ་མར་བཞི་དབང་། །གང་སེམས་ལུས་སྨེ་མཐུན་གསུམ་ཀླུང་། །སྲོག་ནི་ཕྲག་པ་གཡས་ལ་གཟར། །དབང་ཐང་རྐང་པ་གཡོན་པས་འདྲུད། །ལུས་དེ་ལྟོ་བར་བཀབ་ནས་འགྲོ །ཞེས་པའི་དགོངས་པ་ཡིན་པར་བཤད། །དུས་བཞིའི་ངོས་འཛིན་ཟླ་བ་ལ། །མི་འདྲ་ཡོད་ཀྱང་ལུགས་འདིར་ནི། །དགུན་ཉི་ལྡོག་པའི་ཟླ་བ་དེ། །དཔྱིད་ཟླ་ར་བ་སྟག་ཏུ་འདོད། །མགོ་ཡིས་ཉ་ན་ཟླ་བཤོལ་མེད། །གཟའ་ནི་སྤེན་པ་དར་བས་ཚེས། །དབྱར་ཉི་ལྡོག་པའི་ཟླ་བ་དེ། །སྟོན་ཟླ་ར་བ་སྤྲཻའུར་འདོད། །སྣྲོན་གྱིས་ཉ་ན་ཟླ་བཤོལ་མེད། །གཟའ་ནི་མིག་དམར་དར་བས་ཚེས། །སྟག་རྟ་ཁྱི་གསུམ་སྤེན་དང་ཚེས། །ཁྱི་འབྲུག་སྤེལ་གསུམ་མིག་དམར་ཚེས། །ཕག་ལུག་ཡོས་གསུམ་ཟླ་བས་ཚེས། །བྱ་གླང་སྦྲུལ་གསུམ་ཕུར་བུས་ཚེས། །གང་ཚེ་དེ་དར་བུ་ཡག་དར། །མ་བཞུད་དགྲ་རྒུད་གྲོགས་ནི་གྱོད། །ཚེས་གཅིག་བརྒྱད་ཉ་ཉི་ཤུ་གཉིས། །ཉི་ཤུ་བདུན་ནས་བདུན་སྐོར་བྱེད། །འོན་ཀྱང་ལྷག་ཆད་དབང་གིས་ནི། །མི་འདྲར་འགྱུར་བ་ཡོང་སྲིད་དོ། །ད་ལྟའི་རྒྱ་རྩིས་མཆུ་ཟླ་ལ། །ལོ་འགོ་འཛིན་འདི་ཧོར་ལུགས་དང་། །བསྟུན་པས་དེ་ཡང་ཤེས་པར་གྱི། །ལོ་འགྲོས་ཆུང་བའི་བརྩི་ལུགས་ནི། །ཕོ་ནི་མེ་སྟག་ཐུར་ལ་སྦུབས། །མོ་ནི་ཆུ་སྤྲེལ་གྱེན་དུ་བཀན། །གང་ལ་བབས་པའི་འགྲེལ་པར་བལྟ། །སྟག་ཡོས་འབྱོར་པ་ཡིན་པས་བཟང་། །ཁྱི་འབྲུག་གཉིས་ནི་གནམ་སྒོ་ལ། །ཕག་སྦྲུལ་གཉིས་ནི་ས་སྒོ་ཡིན། །གླང་ལུག་གཉིས་ནི་ཕུང་གྱོད་དེ། །བྱ་སྤྲེལ་གཉིས་ནི་བྱེ་བྲལ་ལ། །བྱི་རྟ་གཉིས་ནི་སོ་ཐུབ་ཡིན། །ཁ་དམར་གང་ཡིན་གཞན་དུ་ཤེས། །ཡང་ན་བརྩི་བྱའི་ལོ་ཁམས་དེའི། །སྐྱེས་པ་བུ་འདེད་སྟག་ཐོག་ནས། །དུ་ལོན་ལོ་གྲངས་ཐུར་དུ་འདྲེན། །བུད་མེད་མ་ཡི་སྤྲེལ་ཐོག་ནས། །དུ་ལོན་ལོ་གྲངས་གྱེན་དུ་བཀན། །གར་བབས་ལོག་མེན་ཉིད་དུ་བཞེད། །དེ་ཡི་ཡར་ལྔ་འཇུག་ཐག་ལྔ། །འདི་དང་བརྩི་བྱའི་སྲོག་འཐབ་བྱ། །མར་ལྔ་བགྲངས་པས་རྟེན་ཕུར་ལྔ། །བརྩི་བྱའི་ལུས་དང་འཐབ་པའི་གཞི། །ཡར་གྱི་བརྒྱད་ནི་གནམ་རྒྱང་ཡིན། །དེ་ནི་དབང་ཐང་འཐབ་པའི་གཞི། །མར་གྱི་བརྒྱད་ནི་ས་རྒྱང་ཡིན། །བརྩི་བྱའི་ཀླུང་དང་འཐབ་པའི་གཞི། །བཟང་ངན་འབྲས་བཤད་ཉིད་དུ་ལྟོས། །ལོ་གཅིག་སྐེག་རྩིས་སྐོར་འགོ་ནི། །བཻ་དཀར་ལས་ནི་འབྱུང་བའི་ཚུལ། །རྒྱས་བཤད་མང་སྟེ་མཚོན་ཙམ་ཞིག །གནམ་ལོ་ལོག་མེན་སྦར་ཁ་དང་། །སྨེ་བ་དར་གུད་བརྩི་དུས་རྡེལ། །རྩ་བའི་རྡེལ་དྲུག་རིམ་པ་ལྟར། །བརྩི་བྱའི་སྲོག་ལུས་དབང་རླུང་བཞིས། །འཐབ་པའི་གཅོད་དྲལ་ཉེར་བཞི་དང་། །ཁ་དམར་རྡེལ་བཞི་རྩུབ་རྡེལ་བདུན། །སྨེ་ཀེག་བཞི་དང་དགུ་དུར་གཉིས། །ཡོངས་བསྡུས་ཞེ་བདུན་སོགས་བཤད་ཀྱང་། །མདོར་ན་བརྩི་བྱའི་སྲོག་ལུས་དང་། ། དབང་རླུང་སྤར་སྨ་ལ་སོགས་པས། །གནམ་ལོའི་སྲོག་སོགས་དང་འཐབ་སྟེ། །ཁ་དམར་འབྲས་བཤད་དག་ཏུ་བལྟ། །གཞན་ཡང་ཤིན་ཏུ་གནད་ཆེ་བ། །ནད་པ་སྲིའུའི་ཆེད་གསུངས་པའི། །རྡེའུ་བཅུ་དགུ་དེ་དག་ནི། །བརྩི་བྱའི་སྲོག་གིས་གནམ་ལོ་ཡི། །སྲོག་དང་འཐབ་པའི་རྡེའུ་གཅིག །དར་གུད་སྦྱར་བའི་རྡེའུ་གཉིས། །ཟླ་བ་བློན་པོའི་སྲོག་འཐབ་གསུམ། །དར་གུད་སྦྱར་བའི་རྡེའུ་བཞི། །ཞག་པོ་དམག་མིའི་སྲོག་འཐབ་ལྔ། །དར་གུད་ཞག་སྟེང་ཁྱེར་བ་དྲུག །དུས་ཚོད་མཚོན་ཆའི་སྲོག་འཐབ་བདུན། །དར་གུད་ཁྱེར་བའི་རྡེའུ་བརྒྱད། །དེ་བཞིན་ལོ་ཟླ་ཞག་དུས་བཞིའི། །ལུས་དང་འཐབ་པའི་རྡེའུ་བཞི། །དར་གུད་སྔར་བཞིན་ཁྱེར་བ་བཞི། །བརྒྱད་དེ་ཁྱོན་བསྡོམ་བཅུ་དྲུག་སྟེང་། །གཟའ་ཚེས་སྐར་མའི་རྡེལ་གསུམ་བཅས། །བཅུ་དགུས་གཏན་ཕབ་བཟང་འཇམ་དཀར། །རྩུབ་ན་ནག་པོར་འབོར་བཤད་དེ། །ཁ་དམར་རྒྱས་པར་གཞན་དུ་ཤེས། །དར་གུད་སྦྱོར་ལུགས་གོང་བརྗོད་ལྟར། །དབུགས་ལེན་མངལ་གནས་ལུས་རྫོགས་སོགས། །བཅུ་གཉིས་དང་སྦྱར་དེ་ཡང་ནི། །སྲོག་ལུས་དབང་ཐང་ཀླུང་རྟ་རྣམས། །ས་ཆུ་ཡིན་ན་དབྱར་ར་སྦྲུལ། །མེ་ཡིན་དགུན་ཟླ་ར་བ་ཕག །ལྕགས་ཡིན་དཔྱིད་ར་སྟག་ནས་བཟུང་། །ཤིང་རྣམས་སྟོན་ར་སྤྲེའུ་ནས། །དབུགས་ལེན་བྱའོ་གནམ་ལོའི་སྟེང་། །སླེབ་ཚེ་ལོ་ཡིན་ཟླ་ཞག་དུས། །གང་གི་སྟེང་སླཻབ་དེ་ཉིད་ཡིན། །ལས་བྱེད་གོས་གྱོན་ཁྲུས་བྱེད་དང་། །དར་བ་བཙས་པ་ལུས་རྫོགས་དྲུག །བཟང་ཞིང་གཞན་དྲུག་ངན་པར་བཤད།།འབྲས་བཤད་རྒྱས་པར་གཞན་དུ་བལྟ། །གཞན་ཡང་བརྩི་བྱའི་ལོ་ཁམས་ཉིད། །ཤེས་པར་འདོད་ན་གནམ་ལོ་ནས། །ལོ་གྲངས་དུ་ལོན་གྱེན་བགྲངས་པས། །གར་བབས་བརྩྀ་བྱའི་ལོ་ཡི་ཁམས། །བརྩི་བྱའི་ལོ་ནས་དུ་ལོན་ཐུར། །བགྲང་བས་གར་བབས་གནམ་ལོར་ཤེས། །དེ་ཡང་རང་སོར་རྣམ་པ་ལྔ། །ཤིང་མེ་ས་ལྕགས་ཆུར་བཞག་སྟེ། །སྟེང་འོག་ཕོ་མོ་གཉིས་བྱས་པའི། །གནམ་ལོའི་ཁམས་སྦྱར་དུ་ལོན་ཡར། །བརྩིས་པས་བརྩི་བྱའི་ཁམས་ལོ་ཤེས། །བཅུ་ཁ་མ་ལོངས་རེ་རེ་བརྩི། །ལོངས་ན་ལྔ་ཚན་གཉིས་བསྡོམས་པའི། །བཅུ་ཚན་མཆོངས་ཚུལ་ཤེས་པ་གནད། །དེ་ཡང་མཐོང་བརྒྱུད་མན་ངག་ལས། །རྟོགས་པར་འགྱུར་གྱི་གཞན་དུ་མིན། །དེ་ལྟར་འཕགས་པ་འཇམ་དཔལ་གྱི། །མན་ངག་གཅིག་བསྡུས་ནག་རྩིས་ཀྱིས། །ལྡེ་མིག་ལྟ་བུ་མཚོན་ཙམ་ཞིག །གཞན་ཕན་ཆེད་དང་བརྗེད་ཐོར་བཀོད། ། ཅེས་པ་འདི་ཡང་། ཅོ་ནེའི་ཁྲི་ཟུར་བཤད་སྒྲུབ་མིང་ཅན་གྱིས་གཞན་རེ་གཉིས་ལ་ཕན་སྲིད་སྙམ་པའི་འདུན་པས་མཁས་པ་ཁྱུང་དང་བཻ་དཀར་གཉིས་ཀ་ནས་བཤད་པ་དང་བསྟུན་ཏེ་ཅོ་ནེའི་དགོན་ཉིད་དུ་སྦྱར་བའི་ཡི་གེ་པ་ནི་ཏཱ་ཡི་ལ་ལུང་བློ་བཟང་དོན་གྲུབ་བོ། །མངྒལཾ།། །།མེས་པོའི་ཤུལ་བཞག་ལས། ཅོ་ནེ་གྲགས་པ་བཤད་སྒྲུབ་ཀྱི་གསུང་འབུམ།ལོ་དང་སྤར་མེའི་རེའུ་མིག་གི་སྐོར་དང་། རྩིས་ཀྱི་ལྡེ་མིག་གི་སྐོར་དོན་བསྡུས་བཞུགས།